C 203/7

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2019/C 203/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisemisesta.

YHTENÄINEN ASIAKIRJA

”TELEMEA DE SIBIU”

EU-nro: PGI-RO-02473–6.6.2018

SAN ( ) SMM ( X )

1. Nimi (nimet)

”Telemea de Sibiu”

2. Jäsenvaltio tai kolmas maa

Romania

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

”Telemea de Sibiu” on puolikova juusto, joka valmistetaan pelkästään vastalypsetystä pastöroimattomasta lampaan raakamaidosta entsymaattisella koaguloinnilla juoksuttimen avulla. Telemea de Sibiu -juustoa myydään sekä tuoreena että kypsytettynä. Jos ”Telemea de Sibiua” kypsytetään, kypsytyksen on jatkuttava vähintään 21 vuorokautta.

Kypsytetyn juuston ja tuoreen juuston fyysiset ominaisuudet ovat seuraavat:

— muoto: kuutiomaiset (neliö tai suorakaide) palat

— korkeus: 12–14 cm

— paino: 0,3–3 kg.

Kemialliset ominaisuudet:

Tuore ”Telemea de Sibiu”: vesi: enintään 57 %; rasvapitoisuus suhteessa kuiva-aineeseen: vähintään 47 %; proteiinit: vähintään 15 %; natriumkloridi: enintään 6 %.

Kypsytetty ”Telemea de Sibiu”: vesi: enintään 55 %; rasvapitoisuus suhteessa kuiva-aineeseen: vähintään 50 %; proteiinit: vähintään 15 %; natriumkloridi: enintään 8 %.

Aistinvaraiset ominaisuudet:

Tuore ”Telemea de Sibiu”:

— Ulkonäkö: yhtenäisiä ja pinnaltaan sileitä paloja, vailla kuorta; valmistuksessa käytetystä harsosta voi näkyä merkkejä.

— Leikkauspinta: virheetön, yhtenäinen, tiivis; joskus mekaanisen käsittelyn ja käymisen synnyttämiä aukkoja ja koloja.

— Koostumus: yhtenäinen ja tiivis pala; helppo rikkoa pienemmiksi paloiksi murentamatta juustoa.

— Väri: kauttaaltaan valkoinen.

— Maku ja tuoksu: miellyttävä, pehmeä, kirpeä, kohtalaisen suolainen, kevyt lampaanmaidon tuoksu, johon yhdistyy muita tuotteelle luonteenomaisia tuoksuja, kuten rehevää luonnonruohoa ja -heinää.

Kypsytetty ”Telemea de Sibiu”:

— Ulkonäkö: yhtenäisiä ja pinnaltaan sileitä paloja, vailla kuorta; valmistuksessa käytetystä harsosta voi näkyä merkkejä.

— Leikkauspinta: virheetön, yhtenäinen, tiivis; joskus mekaanisen käsittelyn ja käymisen synnyttämiä aukkoja ja koloja.

— Koostumus: yhtenäinen ja tiivis pala; helppo rikkoa pienemmiksi paloiksi murentamatta juustoa.

— Väri: kauttaaltaan valkoinen.

— Maku ja tuoksu: voimakas ja miellyttävä, hieman kirpeä, suolainen, pehmeä jälkimaku ja kevyt lampaanmaidon tuoksu, johon yhdistyy muita tuotteelle luonteenomaisia tuoksuja, kuten rehevää luonnonruohoa ja -heinää (lampaanmaidon tuoksu on selkein, mutta mikään tuoksuista ei peitä muita alleen).

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Valmistukseen käytetään raaka-aineena vastalypsettyä pastöroimatonta lampaan raakamaitoa, joka saadaan yksilöidyllä maantieteellisellä alueella kasvatetuista eläimistä. Eläimet, joiden maitoa käytetään, laiduntavat vähintään 200–230 päivän ajan, säästä riippuen (huhtikuusta marraskuuhun). Talvella lampaita ei voida laiduntaa, joten niitä ruokitaan yksilöidyltä alueelta korjatulla viherrehulla ja tiloilla kasvatetulla heinällä, jonka teossa ei ole käytetty hapatetta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Eläinten kasvatus, maidon tuotanto sekä Telemea de Sibiu -juuston valmistus ja kypsytys tapahtuvat yksilöidyllä maantieteellisellä alueella.

Telemea de Sibiu -juuston valmistusvaiheet ovat seuraavat: toimitetun maidon laatu ja määrä (happamuus, ominaispaino, rasvapitoisuus) tarkastetaan, maito suodatetaan, valmistellaan juoksetusta varten ja juoksetetaan; juoksettuma käsitellään ja juustouma leikataan, jonka jälkeen juusto laitetaan suolaveteen ja kypsytetään.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Lainsäädännössä edellytettyjen seikkojen lisäksi juustossa on oltava seuraavat merkinnät:

— tuotteen nimi: ”Telemea de Sibiu”, jonka jäljessä ilmaisu ”Indicație Geografică Protejată” [suojattu maantieteellinen merkintä] tai lyhenne ”IGP” [SMM] (käännettynä sen maan kielelle (kielille), jossa tuote pidetään kaupan),

— valmistajan nimi ja osoite,

— tarkastus- ja sertifiointielimen logo.

4. Maantieteellisen alueen tarkka rajaus

Telemea de Sibiu -juusto valmistetaan ja kypsytetään Sibiun läänin alueella.

5. Yhteys maantieteelliseen alueeseen

Yhteys maantieteelliseen alueeseen perustuu Telemea de Sibiu -juuston erityispiirteisiin.

Maantieteellisen sijainnin, geologisten, ilmastollisten ja hydrologisten olosuhteiden ja ”Telemea de Sibiun” tuotantoalueen maaperän yhdistyminen toisiinsa suosii luonnonniittyjä, joilla kasvaa monipuolista kasvistoa. Kasvistolla on suora vaikutus juuston valmistukseen käytettävän maidon laatuun. Näin lopputuotteeseen kehittyy tuotteesta ainutlaatuisen tekeviä erityispiirteitä.

Suurin osa tuotantoalasta sijaitsee 250–2 500 metrin korkeudessa merenpinnasta.

Karjankasvatusjärjestelmässä erityistä on se, että lampaat laiduntavat suurimman osan vuodesta luonnonlaitumilla (200–230 vuorokautta, säästä riippuen). Lampaat siis lähinnä syövät tuotantoalueelta peräisin olevaa luonnonvaraista kasvistoa.

”Telemea de Sibiun” tuotantoalueella vallitsee lauhkea mannerilmasto. Telemea de Sibiu -juuston erityinen maku johtuu tietyistä ainoastaan muutamien kasvilajien, esimerkiksi heinäkasvien, ristikukkaiskasvien, sarjakukkaiskasvien, mykerökukkaiskasvien ja muiden tavanomaisesti laidunnettujen kasvilajien runsaina määrinä sisältämistä yhdisteistä, kuten terpeeneistä ja seskviterpeeneistä. Koska tällaiset yhdisteet ovat erittäin aromaattisia ja liittyvät ainoastaan tiettyihin kasvilajeihin, niiden esiintyminen juustossa viittaa selkeästi alueeseen, jolla eläimet ovat laiduntaneet. Nimenomaan luonnonvarainen mikrofloora vaikuttaa ratkaisevasti ”Telemea de Sibiun” aistinvaraisiin ominaisuuksiin.

Eläinten kasvatus- ja ruokintatapaan liittyvien tekijöiden sekä paikallisten jalostusmenetelmien yhdistyminen toisiinsa antaa maidolle sen erityisluonteen raaka-aineena.

Tämä vaikuttaa Telemea de Sibiu -juuston ominaisuuksiin ja laatuun verrattuna muihin saman luokan tuotteisiin, sillä juuston aistinvaraiset ominaisuudet johtuvat kasvistosta ja mikrobikasvustosta.

Telemea de Sibiu -juuston erityinen luonne johtuu juuston voimakkaasta ja miellyttävästä, hieman kirpeästä, suolaisesta mausta, pehmeästä jälkimausta ja kevyestä lampaanmaidon tuoksusta, johon yhdistyy muita tuotteelle luonteenomaisia tuoksuja, kuten rehevää luonnonruohoa ja -heinää (lampaanmaidon tuoksu on selkein, mutta mikään tuoksuista ei peitä muita alleen).

Telemea de Sibiu -juuston tuotantoalueella baci (juustoa valmistava lammastilallinen) on arvostettu ammattilainen, mikä kertoo pitkäaikaisesta dokumentoidusta perinteestä. Bacin taitotieto on tärkeä tekijä tuotteen erityisluonteessa, sillä valmistus tapahtuu käsin. On erittäin tärkeää, että baci pystyy tunnistamaan maidon oikean hyytymishetken ja aloittamaan sen jälkeen juoksettuman käsittelyn.

Juustoja on valmistettu vuosisatojen ajan samoin, muuttumattomin valmistusmenetelmin ”Telemea de Sibiun” tuotantoalueella. Bacin taitotieto on tärkeä tekijä tuotteen erityisluonteessa, sillä valmistus tapahtuu käsin.

Telemea de Sibiu -juuston laatuun vaikuttaa paikallisia menetelmiä noudattava maidon valmistelu- ja juoksetustapa. Maito laitetaan sammioon, jossa se kuumennetaan 28–30 °C:een lämpötilaan sekoittaen maitoa samalla koko ajan käsin kiertoliikkein yhdensuuntaisesti, jottei maito jää kiinni sammion pohjaan. Kun lämpötila on noussut 28–30 °C:seen, lisätään sopiva määrä juoksetetta ja maitoa sekoitetaan kiertoliikkein ensin yhteen suuntaan ja sitten toiseen suuntaan 1–2 minuutin ajan, jonka jälkeen sen annetaan levätä 45–60 minuuttia, jotta se saostuisi.

Juoksettuma poistetaan sammiosta erityisellä juustokauhalla, joka on nimeltään ”lingură de telemea”, kauhan levyisinä ja 2–3 cm:n paksuisina viipaleina. Tämän jälkeen viipaleet laitetaan vierekkäin säiliöön suomumaisen juustoharson päälle ja leikataan sitten pitkittäis- ja poikittaissuuntaisesti erityisellä pyöreäkärkisellä veitsellä yhtenäisten 3–4 cm:n levyisten kaistaleiden muodostamiseksi. Leikkaus on tehtävä hitaasti. Juoksettuma on leikattava varovaisesti, jottei se hajoa ja katoa heraan. Toimenpide toistetaan vielä kaksi kertaa, minkä jälkeen juustoumapaloja puristetaan 30–35 minuuttia heran poistamiseksi ja tuotteelle luonteenomaisen koostumuksen saavuttamiseksi (palojen korkeus 12–14 cm).

Tuotantoalueella järjestetään vuosittain useita festivaaleja, juhlatilaisuuksia ja kansantapahtumia, joissa juhlitaan lampaankasvatusta ja Telemea de Sibiu -juustoa. Esimerkkeinä voidaan mainita Sus pe muntele din Jina -festivaali, Juusto ja Brandy -festivaali ja Bujorul de Munte -festivaali. Telemea de Sibiu -juusto on mukana näissä tapahtumissa yhtenä alueen tunnetuimmista tuotteista.

Tuotantoalue, perinteisten välineiden käyttö, tuotteen valmistus käsin, juuston valmistaminen yksinomaan vastalypsetystä, pastöroimattomasta lampaan raakamaidosta, juoksettuman puristamistapa, sekä juuston kypsentäminen ja varastoiminen suolavedessä ovat kaikki eläviä todisteita ennallaan säilyneistä, muuttumattomista tuotantomenetelmistä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.madr.ro/docs/ind-alimentara/2018/telemea-de-sibiu/caiet-sarcini-telemea-de-sibiu-2018.pdf

(1) EUVL L 343, 14.12.2012, s. 1.